Uznesenie Európskeho parlamentu o ručných a ľahkých zbraniach



Úradný vestník 117 E , 18/05/2006 S. 0230 - 0232



P6_TA(2005)0204 Ľahké zbrane (UN prepcom) Uznesenie Európskeho parlamentu o ručných a ľahkých zbraniach Európsky parlament, - so zreteľom na svoje uznesenia z 15. marca 2001 [1], 15. novembra 2001 [2] a 19. júna 2003 [3] o boji proti šíreniu a zneužívaniu ručných a ľahkých zbraní, - so zreteľom na článok 103 ods. 4 rokovacieho poriadku, A. keďže členské štáty OSN sa v júni 2005 stretnú na tretej schôdzi otvorenej pracovnej skupiny OSN o stopovaní nelegálnych ručných a ľahkých zbraní, B. keďže členské štáty OSN sa v júli 2005 stretnú na druhom dvojročnom stretnutí štátov, aby posúdili uplatňovanie akčného programu OSN o nelegálnom obchode s ručnými a ľahkými zbraňami a v júni/júli 2006 na hodnotiacej konferencii akčného programu OSN, C. opätovne zdôrazňuje svoje obavy o pokračujúcom šírení ručných a ľahkých zbraní, ktoré prispieva k ozbrojeným konfliktom a nestabilite, napomáha terorizmu, podkopáva trvalo udržateľný rozvoj a právny štát a prispieva k hrubému porušovaniu ľudských práv a medzinárodného humanitárneho práva, D. potvrdzuje svoj úmysel vo väčšom rozsahu zapojiť EÚ a jej členské štáty do konštruktívneho a pravidelného dialógu o obsahu a prioritách politík EÚ v medzinárodných a regionálnych iniciatívach a do rokovaní o kontrole ručných a ľahkých zbraní, E. je presvedčený, že EÚ a jej členské štáty musia zohrať rozhodujúcu úlohu pri rozvoji a podpore príslušných medzinárodných a regionálnych noriem zamerané na boj proti šíreniu a zneužívaniu ručných a ľahkých zbraní, F. je povzbudený vyhlásením predsedníctva Rady o ručných zbraniach zo 17. februára 2005 [4] Bezpečnostnej rade OSN, ktoré privítalo uznanie výslovnej potreby urýchlenia a uzatvorenia právne záväzných dohôd o stopovaní, obchodovaní a prevodoch ručných zbraní zo strany štátov, G. víta aktívnu podporu právnej dohody a začlenenia munície pre ručné a ľahké zbrane do rozsahu pôsobnosti nástroja v otvorenej pracovnej skupine OSN o stopovaní nelegálnych ručných a ľahkých zbraní zo strany EÚ, H. víta aj podporu zmluve o obchode so zbraňami a úsiliu o spoluprácu s partnermi na budovaní regionálneho a globálneho konsenzu v otázke potreby celosvetových právnych noriem pre prevody ručných a ľahkých zbraní, ktorú verejne vyslovilo luxemburské predsedníctvo 11. mája 2005 počas plenárnej rozpravy v Štrasburgu, ako aj vlád Fínska, Veľkej Británie, Holandska, Írska, Španielska a Poľska, I. je však znepokojený nedostatočnými záväzkami EÚ v rokovaniach OSN o stopovaní, ktoré sa týkajú vytvorenia následných mechanizmov k nástroju na stopovanie, ktoré by umožnili vypracovať príslušné usmernenia osvedčených postupov na doplnenie minimálnych celosvetových noriem, J. dúfa a očakáva, že viaceré členské štáty EÚ verejne vyhlásia aktívnu podporu snahám o vytvorenie konsenzu o potrebe zmluvy o obchode so zbraňami, ktorá by zakazovala prevody, pri ktorých existuje jasné riziko, že prispejú k vážnemu porušovaniu ľudských práv alebo medzinárodného humanitárneho práva, K. ľutuje pomalý postup širokých konzultácií v OSN o boji proti nelegálnym sprostredkovateľským aktivitám pri obchodovaní s ručnými a ľahkými zbraňami a nedostatok pevných záväzkov v otázke rokovaní o medzinárodnej dohode o kontrolách sprostredkovateľskej činnosti v oblasti obchodovania so zbraňami, L. uznáva, že koncom apríla 2004 sa protokol OSN o strelných zbraniach stal právne záväzným nástrojom, keďže Poľsko a Zambia sa stali 40., resp. 41. krajinou, ktoré ho ratifikovali; zdôrazňuje, že protokol je prvým celosvetovým nástrojom, ktorý zaväzuje členské štáty OSN regulovať výrobu, vývoz, dovoz a prepravu strelných zbraní, 1. odporúča, aby Rada a členské štáty podporovali mechanizmus dynamického hodnotenia dohodnutého nástroja OSN na stopovanie, vrátane vytvorenia skupiny technických odborníkov, ktorí by mali mandát navrhovať usmernenia o osvedčených postupoch o označovaní, vedení záznamov a stopovaní ručných zbraní, ľahkých zbraní a príslušnej munície; 2. vyzýva šesť členských štátov EÚ, ktoré ešte nepodpísali protokol OSN o strelných zbraniach, aby tak urobili čo najskôr; 3. vyzýva Radu a členské štáty, aby aktívne budovali regionálny a medzinárodný konsenzus v otázke celosvetových noriem pre prevody zbraní, založený na existujúcich záväzkoch štátov podľa medzinárodného práva a o potrebe medzinárodnej zmluvy o obchodovaní so zbraňami; 4. v tejto súvislosti odporúča, aby Rada a členské štáty podporovali tvrdú diskusiu na druhom dvojročnom stretnutí štátov v júli 2005 o akčnom programe OSN s cieľom zabezpečiť, aby rokovania o zmluve o obchode so zbraňami začali priamo po hodnotiacej konferencii akčného programu OSN v roku 2006; 5. vyzýva Radu a členské štáty, aby obnovili snahy o budovanie regionálneho a medzinárodného konsenzu o potrebe medzinárodnej zmluvy o kontrole sprostredkovateľskej činnosti v oblasti obchodu s ručnými a ľahkými zbraňami; 6. navrhuje, aby bol jeho príslušný výbor požiadaný o vypracovanie iniciatívnej správy pred hodnotiacou konferenciou OSN v roku 2006, ktorej cieľom by bolo hodnotenie činností a politiky EÚ v otázke ručných a ľahkých zbraní a ďalšie zapojenie Rady a členských štátov do príslušných politík na regionálnej a medzinárodnej úrovni; 7. vyzýva svojho predsedu, aby toto uznesenie postúpil predsedníctvu Rady, Rade, Komisii, vládam a parlamentom členských štátov a generálnemu tajomníkovi OSN. [1] Ú. v. ES C 343, 5.12.2001, s. 311. [2] Ú. v. ES C 140 E, 13.6.2002, s. 587. [3] Ú. v. EÚ C 69 E, 19.3.2004, s. 136. [4] Vyhlásenie predsedníctva Rady, PRES05-013EN, 17.2.2005. --------------------------------------------------